ദുരിതാശ്വാസ ക്യാമ്ബുകളിലും വീടുകളിലും മാനസികാരോഗ്യ സേവനങ്ങള് ലഭ്യമാക്കി ആരോഗ്യ വകുപ്പ് തിരുവനന്തപുരം: വെള്ളപ്പൊക്കം, ഉരുള്പൊട്ടല് തുടങ്ങിയ പ്രകൃതി ദുരന്തങ്ങളുടെ പശ്ചാത്തലത്തില് ക്യാമ്ബുകളിലും വീടുകളിലും മാനസികാരോഗ്യ സേവനങ്ങള് ലഭ്യമാക്കി. ആരോഗ്യ വകുപ്പ് മന്ത്രി വീണാ ജോര്ജാണ് ഇക്കാര്യം അറിയിച്ചത്. കോവിഡിന്റെ പശ്ചാത്തലം, ശക്തമായ മഴ എന്നിവ കണക്കിലെടുത്ത് ജനങ്ങളുടെ ആശങ്ക പരിഹരിക്കുന്ന വിധമുള്ള മാനസിക സേവനങ്ങളാണ് നല്കിയതെന്ന് മന്ത്രി വ്യക്തമാക്കി. ആരോഗ്യവകുപ്പിന്റെ ജില്ലാ മാനസികാരോഗ്യ പരിപാടിയുടെ കീഴില് എല്ലാ ജില്ലകളിലും മാനസികാരോഗ്യ ടീമുകളെ രൂപീകരിച്ചാണ് പ്രവര്ത്തനം നടത്തിയത്. ഇതുവരെ 41 ക്യാമ്ബ് സന്ദര്ശനങ്ങളും നിരവധി ഭവന സന്ദര്ശനങ്ങളും നടത്തി സൈക്കോ സോഷ്യല് സപ്പോര്ട്ട് നല്കിയെന്ന് മന്ത്രി പറഞ്ഞു. 333 പേര്ക്ക് ഗ്രൂപ്പ് തെറാപ്പി സെഷനുകളും 61 പേര്ക്ക് കൗണ്സിലിംഗ് സേവനങ്ങളും നല്കിയിയിട്ടുണ്ട്. 23 പേര്ക്ക് ഔഷധ ചികിത്സയും നല്കുന്നുണ്ട്. സേവനം ഇനിയും ലഭ്യമാക്കുമെന്നാണ് ആരോഗ്യ വകുപ്പ് വിശദമാക്കുന്നത്. ദുരിതാശ്വാസ ക്യാമ്ബുകള് സന്ദര്ശിച്ച് മാനസികാരോഗ്യ സേവനം ആവശ്യമുള്ളവരെ കണ്ടെത്തി നല്കാന് വേണ്ടിയാണ് ടീമുകള്ക്ക് ചുമചല നല്കിയത്. കുട്ടികളുടെയും പ്രായമായവരുടെയും പ്രശ്നങ്ങള്ക്ക് പ്രത്യേക പരിഗണന നല്കിയായിരുന്നു ടീമിന്റെ പ്രവര്ത്തനം. സൈക്യാട്രിസ്റ്റ്, ക്ലിനിക്കല് സൈക്കോളജിസ്റ്റ്, സൈക്യാട്രിക്ക് സോഷ്യല് വര്ക്കര്, കൗണ്സിലേഴ്സ്, നഴ്സുമാര് തുടങ്ങിയവരാണ് ടീമില് ഉണ്ടായിരുന്നത്. മാനസിക അസ്വാസ്ഥ്യം ഉള്ളവരെയും, മാനസിക രോഗങ്ങള്ക്ക് ചികിത്സയെടുക്കുന്നവരെയും കണ്ടെത്തി ചികിത്സ മുടങ്ങാതെ നല്കുവാനും ടീമുകള് ശ്രമിക്കുന്നുണ്ട്. ലഹരി വസ്തുക്കളുടെ ഉപയോഗവും, അവയുടെ ലഭ്യതക്കുറവ് മൂലവും വിത്ത്ഡ്രാവല് ലക്ഷണങ്ങള് പ്രകടിപ്പിക്കുന്നവരെയും കണ്ടെത്തി പ്രത്യേക ചികിത്സ നല്കുന്നുണ്ട്. ദുരിതാശ്വാസ ക്യാമ്ബുകളിലുള്ളവര് വീടുകളിലേക്ക് പോയപ്പോള് ഭവന സന്ദര്ശന സേവനങ്ങള്ക്കായി പ്രത്യേക ടീമുകളേയും സജ്ജമാക്കി. എല്ലാ ജില്ലകളിലും മാനസികാരോഗ്യ പരിപാടിയുടെ കീഴില് സൈക്കോ സോഷ്യല് സപ്പോര്ട്ട് ഹെല്പ്പ് ലൈന് നമ്ബറുകള് പ്രവര്ത്തിക്കുന്നുണ്ട്. ദിശയുടെ 1056 വഴിയും സേവനം ലഭ്യമാണെന്ന് ആരോഗ്യമന്ത്രി കൂട്ടിച്ചേര്ത്തു.